***Precizări cu privire la informațiile publicate în editorialul Ziarului Financiar din data de 24 iunie 2020***

**România are printre cele mai stricte prevederi legale din Europa și din lume cu privire la investițiile fondurilor de pensii private**

România are un cadru legislativ extrem de strict în ceea ce privește investițiile fondurilor de pensii private, care reglementează instrumentele financiare permise, limitele investiționale, diversificarea instrumentelor financiare și investirea preponderentă în instrumente tranzacţionate pe o piaţă reglementată.

În consecință, administratorii de fonduri de pensii private nu pot investi în instrumente financiare cu risc ridicat, de tipul instrumentelor financiare securitizate, iar investirea în instrumente financiare derivate este permisă numai în măsura în care contribuie la scăderea riscurilor investiţiei sau facilitează gestionarea eficientă a portofoliului. Toate investițiile fondurilor de pensii private sunt efectuate luând în considerare orizontul de investiții pe termen lung corespondent cu perioada de contributivitate de 30-40 de ani din sistemul de pensii administrate private.

Administratorii au respectat prevederile legale cu privire la investițiile fondurilor de pensii administrate privat și au obtinut randamente bune, în conditiile menținerii unui risc mediu spre scăzut al portofoliului administrat, datorită faptului că 61,08% din active erau investite în titluri de stat, iar investițiile în acțiuni tranzacționate pe piețe reglementate au reprezentat 22,02% din activele fondurilor la sfârșitul anului 2019. Diferența de 16,90% este reprezentată de alte active, i.e. depozite bancare, obligațiuni municipale, obligațiuni corporative, obligațiuni ale organismelor străine neguvernamentale, titluri de participare.

**Contribuția fondurilor de pensii private la dezvoltarea pieței de capital din România**

Fondurile de pensii private sunt investitori pe termen lung la Bursa de Valori București, deținând poziții importante în calitate de investitori instituționali autohtoni. Acestea asigură stabilitatea în condiții de volatilitate ridicată și creșterea lichidității, care este un criteriu important pentru accesul la categoria piețelor emergente. De asemenea, fondurile de pensii private au fost principalii investitori în IPO-urile societăților Electrica, Sphera realizate prin intermediul Bursei de Valori București, contribuind la asigurarea succesului ofertelor, respectiv listărilor efectuate în ultimii 5 ani.

Totodată, trebuie menționat faptul că fondurile de pensii private, atât cele din Pilonul II cât și cele din Pilonul III, au contribuit la majorările de capital social ale societăților tranzacționate, e.g. Electrica, Vrancart, Banca Transilvania, punând la dispoziția societăților din România capitalul necesar dezvoltării și creșterii profitabilității.

Pentru a avea o reprezentare a implicării fondurilor de pensii administrate privat în economia României, menționăm faptul că, la sfârșitul anului 2019, 86,39% din activele fondurilor au fost investite în România, în timp ce numai 8,40% din active au fost investite în state membre ale UE. Din punct de vedere al structurii pe valute, 91,55% din activele fondurilor de pensii administrate privat la aceeași dată de referință erau denominate în moneda națională, iar din plasamentele în monede străine (8,45%), ponderea cea mai mare au avut-o plasamentele în euro (7,57%).

Nu trebuie să omitem faptul că Bursa de la București este încă o piață “mică”, în comparație atât cu piețele de capital din Europa Centrală și de Est, cât și cu cele din vestul Europei, prin raportare la valoarea și volumele tranzacționate, la numărul de emitenți listati, cât și din punctul de vedere al varietății instrumentelor financiare tranzacționate la bursă.

Astfel, Bursa de Valori București a avut în anul 2018 o valoare totală a tranzacțiilor de 2,41 miliarde euro, în timp ce London Stock Exchange Group a avut o valoare totală de 1.613 miliarde euro, Deutsche Boerse de 1.344 miliarde euro. Dacă ne referim la piețele din Europa Centrală și de Est amintim faptul că Bursa din Varșovia a avut în anul de referință 2018 o valoare totală a tranzacțiilor de 47,9 miliarde euro, în timp ce valoarea la Bursa de la Viena a fost de 68 miliarde euro. Prin urmare, pentru o mai bună diversificare a portofoliilor de acțiuni deținute de fondurile de pensii private, o mică parte din active a fost investită și în emitenți listați pe bursele europene.

**Orice investiție este însoțită de un risc**

Pornind de la axioma că orice investiție este purtătoare de riscuri, indiferent că vorbim de o investiție într-un imobil, sau la bursă, sau într-o afacere, putem afirma cu certitudine că nu există garanții cu privire la profitabilitate. În ultimul deceniu am avut exemple de pierderi semnificative ale diferitelor active pe perioada crizei din 2008. Relevantă în acest sens este reducerea consistentă, chiar și cu 50% a valorii imobilelor cumpărate în anii 2004-2007, pierdere care în unele cazuri nu a fost recuperată nici până în prezent.

Valoarea tuturor activelor financiare și nefinanciare poate crește sau scădea în anumite perioade, neexistând o ”investiție minune” care sa aducă numai câștiguri. Evident că nu toate investițiile sunt profitabile, iar rata profitului nu este identică nici măcar în societățile cu aceeași activitate. Din contră, unele pot înregistra pierderi, în timp ce altele sunt profitabile. Oricâtă diligență, prudență și expertiză profesională ar dovedi un administrator, fie de fonduri de pensii private sau de OPCVM –uri, de oriunde din lume, activitatea acestuia nu poate genera numai câștiguri pe fiecare instrument financiar în parte. Important este ca la nivelul portofoliului administrat să se înregistreze profit.

Diversificarea investițiilor este o metodă de diminuare a riscului, iar în cazul fondurilor de pensii diversificarea se realizează atât prin investirea în diferitele tipuri de instrumente financiare, permise de lege, cât și prin investirea în emitenți listati la burse, care activează în diferite domenii și în tări diferite, astfel încât performanța investiției să nu fie dependentă de un anumit emitent, de o anumită bursă, sau de un singur domeniu de activitate, care în diferite conjuncturi nu performează conform asteptărilor.

În plus, în cazul particular al fondurilor de pensii administrate privat, acest risc investițional este diminuat considerabil, datorită faptului că administratorii constituie provizioane din fonduri proprii pentru a respecta cerința legală cu privire la valoarea pensiei private Pilon II, care nu poate fi mai mică decât valoarea contribuțiilor, diminuată cu comisioanele legale. Trebuie menționat faptul că această garanție absolută este singulară în sectorul financiar.

**Supravegherea exercitată de ASF**

ASF supraveghează permanent respectarea prevederilor legale incidente investițiilor fondurilor de pensii private cu privire la tipul de instrument, limitele investiționale, evaluarea instrumentelor, calculul valorii activului net, conform prevederilor legale și practicilor autorităților de supraveghere financiară din lume.

În conformitate cu prevederile legislative în vigoare, ASF nu se poate implica în politica investițională a fondurilor cu privire la selectarea instrumentelor financiare la nivel individual, această activitate fiind atributul exclusiv al administratorilor, atâta timp cât respectă legea. Activitatea de supraveghere vizează atât verificarea elementelor de conformitate cât şi identificarea riscurilor aferente funcţionării administratorilor, inclusiv din perspectiva calităţii actului de administrare, dar şi din perspectiva respectării regulilor după care funcţionează fondurile de pensii private şi a potenţialelor riscuri ce pot afecta în viitor bună funcţionare a acestora.

ASF întreprinde, în cadrul activității de supraveghere off-site, măsuri pentru monitorizarea activității investiționale a administratorilor de fonduri de pensii private în vederea protejării intereselor participanților, dintre care menționăm: monitorizarea zilnică a evoluției VUAN-urilor fondurilor de pensii private, analiza săptămânală a tranzacțiilor efectuate de către fondurile de pensii private, analiza rapoartelor de risc, de control intern și de audit intern întocmite de către administratori, analiza situațiilor financiare ale fondurilor de pensii private, analiza procedurilor de investiții ale administratorilor.

Pentru a contracara volatilitățile ridicate de pe toate piețele de capital din lume, ca efect al încetinirii activității economice din cauza pandemiei COVID-19, ASF a reacționat proactiv și a permis fondurilor de pensii modificarea temporară a limitei maxime de 70% din valoarea totală a activelor aplicabile investițiilor fondurilor de pensii private în titluri de stat pe o perioada de un an.

**Investiția în acțiunile Wirecard AG**

Acțiunile Wirecard AG fac parte din indicele DAX 30 al pieței germane de capital, care este alcătuit din cele mai mari 30 de companii, blue-chip-uri, tranzacționate la Bursa de Valori din Frankfurt, care este o piață reglementată și supravegheată de autoritatea de supraveghere din Germania, BaFin.

Investiția în acțiunile societății Wirecard AG îndeplinea cerințele legale și, conform raportărilor de la bursă din anul 2018, avea vânzări de peste două miliarde euro și a înregistrat un profit brut de 971 milioane euro. Societatea avea 5.154 de angajati, care activau în diverse țări, existând o filială și în Romania,fiind angajator al forței de muncă locale. Situațiile financiare ale societății erau auditate și se prezumau a fi fost corecte și complete cu privire la situatia financiară a societății.

Investiția fondului de pensii administrat privat NN a fost nesemnificativă, sub 1% din activul total. Administratorul a lichidat investiția în actiunile Wirecard AG de îndată ce au apărut informații contradictorii cu privire la situația financiară a societății. În luna mai a anului 2020, rata de rentabilitate anualizată a fondului de pensii administrat privat NN a fost de 3.8331%, ceea ce reprezintă o performanță bună, în condițiile volatilității piețelor de capital, generate de pandemia COVID-19. Rata de rentabilitate este indicatorul cel mai relevant, care reflectă performanța investițională a portofoliului fondului pe termen lung.

Cu privire la situația societății Wirecard AG, amintim faptul că în mass media au apărut știri cu privire la o fraudă de proportii, care nu a putut fi anticipată și nici prevenită, cum s-a mai întamplat și în cazul societăților Parmalat și Enron. De regulă, orice investitor pornește de la premisa că informațiile și rapoartele publice, în special în cazul societăților tranzacționate la bursă, sunt corecte. Conform informațiilor din presa internațională, BaFin a făcut plângere în justiție împotriva unor ziariști de la Financial Times care au publicat informații cu privire la posibile neregularități în activitatea societății, ceea ce a reprezentat un semnal de infirmare a informațiilor apărute în presă.

**Publicarea situației detaliate a investițiilor fondurilor de pensii administrate privat**

Publicarea semestrială a situației detaliate a investițiilor de către administratori, odată cu situațiile financiare anuale pentru investițiile existente la 31 decembrie al anului precedent și până la data de 1 octombrie pentru investițiile deținute la 30 iunie a.c., are în vedere considerente ce țin de faptul că fondurile sunt investitori instituționali semnificativi, care prin dezvăluirea emitentului în care investește sau momentului ales al investiției, pot influența alți investitori de retail sau instituționali și pot genera un așa-numit *“efect de turmă”,* mulți fiind tentați să adopte același comportament investițional, ceea ce poate afecta cererea și oferta din piață pe diferiți emitenți.